Az épület kezdete

1934-ben, amikor szakhivatalként újjászervezte a Műemlékek Országos Bizottságát, Gerevich Tibor már évek óta az ország egyik irányadó kultúrpolitikusaként tevékenykedett a képzőművészeti élet megújításán. A következő néhány év megmutatta, hogy a műemlékvédelem átszervezésébe is világos, elméletileg és tudományosan is megalapozott, a korszerű külföldi törekvésekkel konform programmal kezdett. 1943-ban közzétett megfogalmazása szerint: "A szinte naponta adódó műemléki munkálatok, a műemlékvédelem folyómunkái mellett - amelyek sokszor előre nem látható módon s majdnem mindig halasztást nem tűrve jelentkeznek - a nagyobbszabású munkák több évre előirányzott, átgondolt programm szerint folynak. Kisebb-nagyobb évkörök keretében néhány, egymással kor- és stílusbeli, topográfiai stb. szempontok alapján összefüggő, kiemelkedő munkát helyezünk az élre.

A MOB frissen kinevezett elnökének a szerencse is a kezére játszott: az esztergomi maradványok előkerülése 1934-ben még az előre nem látható módon jelentkező műemléki munkák kategóriájába tartozott, hiszen csupán a várfalról a mélybe esett kövek miatt a falkorona biztosítását tűzték ki először célul, az azonban, hogy a váratlanul előkerült leletek lehetőségével a MOB és - hozzáteszem - az ország élni tudott, munkatársai lelkes munkáján kívül elsősorban Gerevich Tibornak volt köszönhető, annak, ahogy politikai és kultúrpolitikai kapcsolatait, tudományos tekintélyét - példamutató vezetői erényekről téve tanúbizonyságot - az általa irányított intézmény és ügy érdekében ebben a konkrét esetben, de más esetekben is, hasznosítani tudta.

Székesfehérvár már a tervszerű munkák közé tartozott. Szent István halálának közelgő 900. évfordulója tette lehetővé a királyi bazilika Henszlmann Imre által kiásott majd visszatemetett romjainak újrafeltárását, és újabb területeket is be lehetett vonni a kutatásokba. A költségek megoszlottak a Vallás- és Közoktatásügyi Minisztérium és a város között.**2** A miniszteri kapavágásra 1936. április 16-án került sor, az érdemi munka április 29-én kezdődött, és az első ásatási szezon november 6-ig tartott. 1937-ben május 10-én indult újra a feltárás, ami augusztus elején fejeződött be, de már június 8-án elkészült a teljes ásatási területet és környezetét dokumentáló légifelvétel.**3** Ezt követően már a kerítés, a kőtár és a Szent István-mauzóleum alapozási és falazási munkái folytak.**4** A helyi ásatásvezető Kiss Dezső építészmérnök volt.

Röviddel később, 1937. január 9-én kelt - Gerevich Tibor 11-én írta alá - a miniszternek szóló, a teendőkkel kapcsolatos felterjesztés.**8** Eszerint "az egész környék rendezése ... oly módon eszközlendő, hogy régészetileg, történetileg, művészileg és hangulatilag, továbbá a térbeli követelmények szerint is egységes kép álljon elő, aminek alapeleme és központja maga a Szent István-bazilika maradványa.

A különálló és különböző korokból származó kőtöredékek az ásatások színhelyén e célra létesítendő múzeumban (lapidarium) állítandók fel. Tudományosan, de szemléletileg és turisztikailag is helyes, hogy a helyszínen, a lelőhely közelében nyerjenek elhelyezést. ... A kőmúzeum célszerű, de a régi korstílusra utaló építmény lenne ... az ásatásokkal és az előkerült maradványokkal összefügg a környező terület és városrész összehangolásának és rendezésének, valamint az ásatások folytán megbontott forgalomnak több vonatkozásban mérlegelendő kérdése."

Már ezt megelőzően, lényegében a feltárások megindulásakor lépéseket tett a MOB a napvilágra kerülő maradványok építészeti terveit majdan elkészítő építész kijelölésére. A neki írt felkérésre adott, 1936. június 9-i válaszában Kotsis Iván műegyetemi tanár, aki egyébként Székesfehérváron ebben az időben kiterjedt építési és városrendezési feladatokat oldott meg máig ható érvénnyel, tudatta, hogy "hozzáértés hiányában a tudomására jutott feladattal (műemlék restaurálása és konzerválása) nem foglalkozhat".**9** Rajta kívül még Sándy Gyula műegyetemi tanár neve jelenik meg az iratokban, őt azonban a minisztérium szerint "a püspöki palota ásatások által érintett részének statikai szempontú vizsgálatával és a további intézkedések javaslatával" kellene a MOB-nak megbíznia